EUROPOS KOMISIJA Briuselis, 2016 07 13 COM(2016) 480 final KOMISIJOS KOMUNIKATAS EUROPOS PARLAMENTUI, EUROPOS VADOVŲ TARYBAI IR TARYBAI



Penktoji perkėlimo Europos Sąjungoje ir perkėlimo į Europos Sąjungą ataskaita



1Įvadas Penktojoje perkėlimo Europos Sąjungoje ir perkėlimo į Europos Sąjungą ataskaitoje pateikiama naujausia informacija apie padėtį nuo birželio 15 d., kai buvo pateikta paskutinė ataskaita, ir vertinami veiksmai, kurių, vykdydami rekomendacijas, kaip paspartinti perkėlimo Europos Sąjungoje ir perkėlimo į Europos Sąjungą programų įgyvendinimą, nuo 2016 m. birželio 14 d. iki liepos 11 d. (per ataskaitinį laikotarpį) ėmėsi visi susiję suinteresuotieji subjektai. Atsižvelgdama į neatidėliotiną būtinybę teikti paramą tiek Graikijai, tiek Italijai, Europos Vadovų Taryba paskutiniame posėdyje 2016 m. birželio 28 d. pakartojo raginimą imtis tolesnių veiksmų siekiant paspartinti perkėlimo Europos Sąjungoje ir perkėlimo į Europos Sąjungą programų įgyvendinimą. Nuo 2016 m. birželio 11 d. į Graikiją atvyko 1 694 žmonės. Šis skaičius, regis, pakartotinai patvirtina, kad ir toliau, ėmus įgyvendinti ES ir Turkijos pareiškimą, žmonių atvyksta mažiau. Migrantų, esančių Graikijoje, skaičius išliko stabilus ir siekia apie 57 000 migrantų: apie 8 500 asmenų salose ir apie 48 500 asmenų žemyninėje Graikijoje. Remiantis naujausiais Graikijos valdžios institucijų skaičiavimais, apie 34 000 migrantų žemyninėje Graikijoje yra perkėlimo Europos Sąjungoje kriterijus atitinkančių tautybių. Nuo birželio 11 d. į Italiją atvyko 24 977 žmonės, t. y. maždaug tiek pat daugiau, kiek tuo pačiu laikotarpiu 2015 m. Eritrėjiečių (vienos iš tautybių, atitinkančių perkėlimo Europos Sąjungoje kriterijus, atstovų) taip pat atvyko nemažai (Eritrėja yra antra pagal gausumą tautybė tarp į Italiją atvykusių migrantų, per ataskaitinį laikotarpį jų skaičius siekia daugiau negu 2 000 atvykusiųjų). Remiantis Italijos vidaus reikalų ministerijos pateikta informacija, Italijoje šiuo metu perkėlimo laukia 4 650 eritrėjiečių. Per ataskaitinį laikotarpį bendras perkėlimo Europos Sąjungoje tempas išliko to paties lygio kaip ir per ankstesnį ataskaitinį laikotarpį. Europos Sąjungoje perkelti dar 776 asmenys ir šiuo metu iš viso yra perkelti 3 056 žmonės (2 213 asmenų iš Graikijos ir 843 iš Italijos). Bendra perkėlimo Europos Sąjungoje pažanga rodo teigiamą tendenciją, kuri turi būti tęsiama, tačiau reikia daugiau pastangų. Kol kas į Europos Sąjungą daugiausia iš Turkijos, Jordanijos ir Libano perkelti 8 268 žmonės iš 22 504 (įskaitant 996 nuo paskutinės ataskaitos), dėl kurių buvo susitarta pagal 2015 m. liepos mėn. programą. Tik nuo balandžio 4 d. pradėjus taikyti ES ir Turkijos pareiškime nustatytas suderintas priemones, pagal schemą „1:1“ iš Turkijos į ES perkelti 802 asmenys, įskaitant 291 nuo paskutinės ataskaitos pateikimo. 2Perkėlimas Europos Sąjungoje 2.1Pagrindiniai akcentai per ataskaitinį laikotarpį Nors per ataskaitinį laikotarpį perkėlimai Europos Sąjungoje iš Graikijos išaugo (710 perkeltų asmenų, palyginti su 594 per ankstesnį ataskaitinį laikotarpį), perkėlimų iš Italijos sumažėjo, jų skaičius išliko itin mažas (per ataskaitinį laikotarpį buvo perkelti tik 66 žmonės, palyginti su 186 per ankstesnį ataskaitinį laikotarpį). Perkėlimų Europos Sąjungoje iš Graikijos tempo didėjimas yra daugybės veiksnių rezultatas, įskaitant kelių valstybių narių, į kurias perkeliama, įsitraukimą, padidėjusį Graikijos prieglobsčio tarnybos gebėjimą tvarkyti perkėlimo Europos Sąjungoje prašymus, didėjantį prieglobsčio prašytojų pasirengimą dalyvauti programoje ir veiklą, kurią Komisija vykdė bendradarbiaudama su Graikijos prieglobsčio tarnyba, Europos prieglobsčio paramos biuru (EASO), Jungtinių Tautų vyriausiuoju pabėgėlių reikalų komisaru (UNHCR) ir Tarptautine migracijos organizacija (TMO), kad perkėlimo Europos Sąjungoje iš Graikijos darbo srautas būtų sklandesnis ir efektyvesnis. Siekiant tęsti teigiamą tendenciją, reikės paspartinti valstybių narių ekspertų dalyvavimą.

Kalbant apie Italiją, labai mažas perkėlimų Europos Sąjungoje skaičius gali būti siejamas su daugeliu veiksnių. Šie veiksniai apima mažiau apmokamą perkėlimo procedūrą Italijoje, kur perkėlimo darbo srautas vis dar planuojamas, o Italijos valdžios institucijos ir valstybės narės, į kurias perkeliama, negali pasigirti pakankamai glaudžiu bendradarbiavimu (ypač kalbant apie saugumo problemas). Italija turėtų paspartinti papildomų migrantų antplūdžio valdymo centrų, apie kuriuos jau paskelbta, atidarymą ir steigti naujų mobiliųjų migrantų antplūdžio valdymo centrų. Be to, reikia aiškios informacijos apie atvykusių asmenų, užregistruotų asmenų bei perkėlimo Europos Sąjungoje kriterijus atitinkančių galimų kandidatų, esančių Italijoje, skaičių. Be to, prašytojai, atitinkantys perkėlimo iš Italijos reikalavimus, paprastai pasižymi sudėtingesniais profiliais, todėl jų perkėlimui reikia papildomų administracinių pastangų tiek iš valstybių narių, į kurias perkeliama, tiek iš Italijos valdžios institucijų, pvz., kalbant apie pakankamų vertimo paslaugų teikimą. Perkėlimų iš Italijos skatinimas reikalauja daugiau pasitikėjimo tarp valdžios institucijų greitai užbaigiant ir greitai įgyvendinant perkėlimo darbo srautą, toliau tobulinant Italijos valdžios institucijų administracinį pajėgumą bei užtikrinant pakankamą įsipareigojimų skaičių ir lankstų esamų susitarimų įgyvendinimą. Valstybės narės taip pat turėtų atsakyti į kvietimus teikti ekspertus, kurie būtų įdarbinti Italijoje. Itin didelį rūpestį kelia lėtas nelydimų nepilnamečių perkėlimas. Per ataskaitinį laikotarpį buvo perkelti tik 6 nelydimi nepilnamečiai. Suomija yra vienintelė valstybė narė, aktyviai dalyvaujanti perkeliant šią pažeidžiamų prašytojų kategoriją, nors, pagal Tarybos sprendimą dėl perkėlimo Europos Sąjungoje, jiems turėtų būti teikiama pirmenybė. Į Italiją atvykstančių nelydimų nepilnamečių toliau daugėja (nuo sausio 1 d. jų atvyko beveik 9 800, iš jų – 1 430 eritrėjiečių)), o Graikijoje, baigus preliminarią bendrąją registraciją, nustatyta, kad nelydimų nepilnamečių – apie 2 000. Valstybės narės, laikydamosi oficialių įsipareigojimų, turėtų skubiu rengti nelydimiems nepilnamečiams skirtas vietas. Europos Sąjungoje perkeliami šalių, kurių piliečių prašymų suteikti tarptautinę apsaugą patenkinimo lygis ES ne mažesnis nei 75 proc., piliečiai. Ši informacija pagrįsta Eurostato duomenimis, ji atnaujinama kas ketvirtį remiantis Eurostato ataskaitomis. Naujausia ketvirčio ataskaita buvo paskelbta per ataskaitinį laikotarpį. Reikšminga aplinkybė yra faktas, kad, pateikus naujausią Eurostato ketvirčio ataskaitą, irakiečiai nebeatitinka perkėlimo Europos Sąjungoje kriterijų. Tačiau, atsižvelgiant Tarybos sprendimą dėl perkėlimo Europos Sąjungoje, tai neturi įtakos migrantams, kurie jau identifikuoti kaip asmenys, kuriems galimai reikia tarptautinės apsaugos. 2.2Valstybių narių, į kurias perkeliama, veiksmai Nuo birželio 14 d. iki liepos 11 d. buvo perkelti papildomi 776 asmenys: 710 iš Graikijos (į Belgiją, Bulgariją, Kiprą, Estiją, Suomiją, Prancūziją, Airiją, Latviją, Lietuvą, Nyderlandus, Portugalija, Rumuniją ir Ispaniją) ir 66 iš Italijos (į Kiprą, Kroatiją (jos pirmieji perkėlimai), Nyderlandus ir Portugaliją). Birželio 15 d. Prancūzija perkėlė 126 žmones iš Graikijos, o liepos 7 d. – dar 124 prašytojų grupę, taip dar kartą parodydama, kad vienu perdavimu galima perkelti daug asmenų. Be to, Suomija, Prancūzija, Nyderlandai ir Portugalija toliau vykdė mėnesinius perdavimus. Iki liepos mėn. pabaigos planuojama iš Graikijos perkelti dar 133 asmenis, o iš Italijos – 119. Veiksmai, kuriais sprendžiama per mažo įsipareigojimų skaičiaus problema. 10 valstybių narių (Estija, Suomija, Prancūzija, Vokietija, Airija, Latvija, Lietuva, Nyderlandai, Rumunija ir Slovėnija) ir Šveicarija nurodė pasirengusios (oficialiai įsipareigojusios) greitai perkelti 858 tarptautinės apsaugos prašytojus; šis skaičius mažesnis negu per ankstesnį ataskaitinį laikotarpį. Naujų oficialių įsipareigojimų skaičius buvo tolygiau paskirstytas negu per ankstesnį ataskaitinį laikotarpį: 380 oficialių įsipareigojimų buvo pateikta Italijai ir 478 – Graikijai. Iš viso valstybės narės, į kurias perkeliama, oficialiai įsipareigojo perkelti 9 119 asmenų (2 428 iš Italijos ir 6 691 iš Graikijos). Austrija ir Vengrija dar neprisiėmė jokio įsipareigojimo. Be to, Lenkija vis dar yra de facto sustabdžiusi perkėlimo procedūrą. Apskritai daugumos valstybių narių įsipareigojimai kol kas neatitinka per visą sprendimų galiojimo laikotarpį joms nustatyto perkeltinų asmenų skaičiaus (pvz., Kroatija, Čekija, Vokietija, Lenkija, Slovakija įsipareigojo perkelti vos 1–2 proc. joms priskirto atitinkamo asmenų skaičiaus). Veiksmai, kuriais siekiama paspartinti reagavimą į perkėlimo prašymus. Nors dabar daugiau valstybių narių aktyviai užsiima perkėlimu iš Graikijos, kai kurios valstybės narės (Liuksemburgas, Nyderlandai ir Šveicarija) deda pastangas siekdamos paspartinti atsakymo į perkėlimo prašymus laiką. Per ataskaitinį laikotarpį kelios valstybės narės (Estija, Latvija ir Lietuva) atmetė perkėlimo prašymus nenurodžiusios pagrįstų priežasčių arba remdamosi Tarybos sprendimuose dėl perkėlimo Europos Sąjungoje nenurodytu pagrindu. Veiksmai, kuriais sprendžiamos pažeidžiamų prašytojų, įskaitant nelydimus nepilnamečius, perkėlimo Europos Sąjungoje problemos. Birželio 1–30 d. į Italiją atvyko 3 169 nelydimi nepilnamečiai, įskaitant maždaug 500 iš Eritrėjos ir labai mažai iš Irako. Nors neįmanoma nustatyti, kiek nelydimų nepilnamečių per tą patį laikotarpį atvyko į Graikiją, Nacionalinis socialinio solidarumo centras (EKKA) praneša, kad nuo 2016 m. pradžios į EKKA kreiptasi dėl 2 390 nelydimų nepilnamečių apgyvendinimo, 531 iš jų apgyvendinti specialiose patalpose, o 911 laukia, kol bus apgyvendinti. Pagal preliminarios registracijos numatytų veiksmų skaičius, liepos 7 d. duomenimis, buvo užfiksuoti 906 nelydimi nepilnamečiai.

Nelydimi nepilnamečiai Europos Sąjungoje tebėra perkeliami itin lėtai. Nuo birželio 14 d. šeši nelydimi nepilnamečiai perkelti iš Graikijos (penki į Suomiją ir vienas į Airiją), ir šiuo metu iš viso yra perkelti 29 nelydimi nepilnamečiai. Tik kelios valstybės narės nori priimti perkeliamus nelydimus nepilnamečius, taigi visiems kriterijus atitinkantiems nelydimiems nepilnamečiams perkelti siūlomų vietų ir toliau nepakaks. Veiksmai, kuriais siekiama padidinti EASO pajėgumus, skirtus Italijai ir Graikijai paremti. 2016 m. gegužės 28 d. paskelbtu naujausiu EASO kvietimu skirti ekspertų dirbti Italijoje prašyta skirti dar 35 ekspertus. Liepos 11 d. duomenimis, buvo gauta 40 pasiūlymų. Bendras ekspertų, dirbančių Italijoje, skaičius yra 32 prieglobsčio ekspertai ir 35 kultūriniai tarpininkai, – šis skaičius nepakankamas dorojantis su didėjančių atvykstančių asmenų skaičiumi ir nesiekia ekspertų skaičiaus, kurio reikia pagal nenumatytų atvejų planavimą, dėl kurio EASO susitarė su Italijos valdžios institucijomis (74 ekspertai). Todėl ekspertų turi būti skubiai paskirta daugiau ir ilgesniam laikotarpiui. Kalbant apie Graikiją, EASO valstybėms narėms nusiuntė priminimą dėl paskutinio raginimo dėl ekspertų, kurių reikia paremti perkėlimo Europos Sąjungoje mechanizmą Graikijoje, nes yra nuolatinis poreikis įdarbinti naujus ekspertus, kadangi baigiasi ankstesnių ekspertų įdarbinimo terminas. Kol kas EASO negavo nė vieno naujo pasiūlymo po šio priminimo. Liepos 11 d. duomenimis, Graikijoje iš viso dirbo 27 ekspertai ir 24 vertėjai žodžiu, bet jų nepakanka, nes baigus preliminarią bendrąją registraciją pateiktinų prašymų padaugėjo. Dėl šios priežasties, Graikijos valdžios institucijoms atlikus pakartotinį poreikių vertinimą po preliminarios registracijos numatytų veiksmų, EASO apsvarstys galimybę prašyti papildomų ekspertų ir kultūrinių tarpininkų. 2.3Graikijos ir Italijos veiksmai ir svarbiausi veiksmų gairių aspektai Graikija Veiksmai, kuriais siekiama paspartinti migrantų registraciją ir jų prašymų tvarkymą. Kaip pranešta Ketvirtojoje perkėlimo Europos Sąjungoje ir į Europos Sąjungą ataskaitoje, Graikijos prieglobsčio tarnyba, glaudžiai bendradarbiaudama su UNHCR ir EASO, birželio 8 d. pradėjo preliminarią bendrąją registraciją, skirtą maždaug 49 000 žmonių, šiuo metu gyvenančių žemyninėje šalies dalyje esančiose laikinose apgyvendinimo vietose. Liepos 11 d. duomenimis, 21 223 asmenys buvo užregistruoti iš anksto. Veiksmai, kuriais siekiama didinti Graikijos prieglobsčio tarnybos registracijos pajėgumą. Mišrias Prieglobsčio tarnybos / EASO registracijos komandas sudaro 6 ekspertai Atėnuose, 3 ekspertai Salonikuose ir 3 ekspertai Aleksandrupolyje. Kaip nurodoma Ketvirtojoje ataskaitoje, dalis Graikijos prieglobsčio tarnybos personalo padeda atlikti preliminarios bendrosios registracijos numatytus veiksmus. Todėl Prieglobsčio tarnybos prašymų tvarkymo pajėgumas daugiau nepadidėjo, tačiau numatoma, kad užbaigus preliminarią registraciją šis pajėgumas gerokai padidės. Vidutiniškai Graikijos prieglobsčio tarnyba, padedama EASO, kasdien aptarnauja 110 prašytojų, atitinkančių perkėlimo Europos Sąjungoje kriterijus. Per ataskaitinį laikotarpį registracijos atvejų skaičių atitiko panašus įsipareigojimų skaičiaus padidėjimas, o atotrūkis tarp perkėlimo prašymų, pateiktų Graikijos, skaičiaus ir valstybių narių, į kurias perkeliama, priėmimo sumažėjo. Graikija iš viso išsiuntė 1 268 perkėlimo prašymus, o valstybės narės, į kurias perkeliama, pagal juos sutiko priimti 1 224 asmenis. Tačiau šis atotrūkis išlieka svarbus ir gali tapti reikšminga kliūtimi vykdant po preliminarios bendrosios registracijos numatytus veiksmus. Veiksmai, kuriais siekiama pagerinti veiklos koordinavimą ir paspartinti reagavimą į perkėlimo prašymus. Liepos 8 d. ryšių palaikymo pareigūnų susitikime buvo patvirtintas Perkėlimo Europos Sąjungoje protokolas. Veiksmai, kuriais siekiama padidinti priėmimo pajėgumą Graikijoje. Liepos 8 d. duomenimis, Graikijoje iš viso buvo per 50 000 priėmimo vietų laikinose patalpose ir nuolatinėse priėmimo vietose, skirtų ir neteisėtiems migrantams, ir asmenims, kuriems galbūt reikia tarptautinės apsaugos ir kurie nurodė ketinantys pateikti arba pateikė prieglobsčio prašymus. Tačiau šias patalpas reikia gerokai pagerinti, kad jos atitiktų reikiamus standartus. Iš 20 000 vietų, 2015 m. gruodžio mėn. pagal UNHCR nuomos sistemą skirtų prašytojams, atitinkantiems perkėlimo reikalavimus, liepos 4 d. duomenimis, buvo laisvos 7 652 vietos, iš jų 2 349 vietos viešbučiuose arba atskiruose pastatuose, 3 738 vietos butuose, 212 vietų priimančiosiose šeimose ir 201 vieta nelydimiems nepilnamečiams skirtose specialiose patalpose.

Kalbant apie perkėlimo centrus, liepos 11 d. duomenimis, įkurtas tik vienas iš trijų perkėlimo centrų, kuriuos Graikijos valdžios institucijos buvo įsipareigojusios įkurti (Langadikijų centras). Liepos 8 d. duomenimis, centre buvo apgyvendintas 861 asmuo. Kitiems dviem centrams Graikijos valdžios institucijos dar nepaskyrė tinkamų sklypų. UNHCR ir Graikijos valdžios institucijos vis dar derasi, kad būtų skirta daugiau sklypų, kuriuose būtų pastatyti specialūs perkėlimo centrai, visų pirma Atikos regione. Kaip minėta Ketvirtojoje ataskaitoje, šios vietos turėtų būti paskirtos skubiai, kad būtų išvengta kliūčių perkėlimo darbo sraute po preliminarios bendrosios registracijos numatytų veiksmų. Italija Veiksmai, kuriais siekiama padidinti migrantų antplūdžio valdymo centrų skaičių ir paversti juos visiškai veikiančiais. Paskutinių mėnesių didžiausios atvykusių asmenų skaičiaus vertės parodė, kad dabartinis 1 600 vietų keturiuose veikiančiuose migrantų antplūdžio valdymo centruose (Pacale, Lampedūzoje, Trapanyje ir Tarante) pajėgumas nepakankamas. Be to, dauguma išlaipinimo atvejų toliau vyksta ne migrantų antplūdžio valdymo centrų srityse. Kaip nurodyta Ketvirtojoje ataskaitoje, Italija (padedama ES tarnybų) turėtų pagreitinti jau paskelbtų papildomų migrantų antplūdžio valdymo centrų atidarymą bei mobiliųjų migrantų antplūdžio centrų steigimą. Be to, atsižvelgiant į didėjantį nelydimų nepilnamečių išlaipinimą Italijoje, visuose migrantų antplūdžio valdymo centruose turėtų būti įrengtos atitinkamos sritys ir teikiama atitinkama pagalba. Veiksmai, kuriais siekiama pagerinti veiklos koordinavimą. Priėmus Standartinės veiklos procedūrą dėl Italijos migrantų antplūdžio valdymo centrų, susijusioms suinteresuotoms šalims Trapanyje (birželio 27 d.), Lampedūzoje (birželio 28 d.) ir Tarante (liepos 5 d.) vyko kelios mokymų sesijos, skirtos šiai procedūrai. Jas organizavo Italijos Vidaus reikalų ministerija, padedama Komisijos, FRONTEX, Europolo, EASO, UNHCR ir TMO. Kita sesija numatyta 2016 m. liepos 12 d. Pocale. Grupė, kuri sudarė SVP, toliau tęs reguliarius susitikimus ir stebės tinkamą nuostatų įgyvendinimą atliekant kasdienes operacijas. Veiksmai, kuriais siekiama padidinti prašymų tvarkymo pajėgumą Italijoje. Kaip pranešta Ketvirtojoje ataskaitoje, Italijos valdžios institucijų pajėgumą registruoti ir tvarkyti prašymus būtina didinti. Tai taip pat padėtų mažinti pasislėpimo pavojų, nes prašytojų prašymai būtų apdorojami greičiau. Reikia sustiprinti komandas, registruojančias prašymus, taip pat turi būti užtikrintas EASO dalyvavimas naujuose registravimo centruose. Veiksmai, kuriais siekiama paspartinti reagavimą į perkėlimo prašymus. Italija toliau laikėsi itin griežtos politikos, pagal kurią valstybėms narėms, į kurias perkeliama, neleidžiama atlikti papildomų su saugumu susijusių apklausų. Todėl kai kurios valstybės narės neperkėlė nė vieno prašytojo iš Italijos. Tai turi didelės įtakos perkėlimo perdavimo skaičiui iš Italijos, kuris išlieka itin mažas. Kaip minėta Ketvirtojoje ataskaitoje, reikia rasti sprendimus, kad šios su saugumu susijusios apklausos galėtų įvykti, ypač atsižvelgiant į sudėtingesnius prašytojų profilius. Ketvirtosios ataskaitos rekomendacijos tebėra aktualios – jos padės didinti pasitikėjimą ir mažinti papildomų apklausų prašymų skaičių, pateikiamą valstybių narių, į kurias perkeliama. Veiksmai, kuriais sprendžiamos pažeidžiamų prašytojų ir nelydimų nepilnamečių perkėlimo Europos Sąjungoje problemos. Iš Italijos kol kas neperkeltas nė vienas nelydimas nepilnametis. Tai turėtų tapti pagrindiniu prioritetu, nes beveik 1 500 nelydimų nepilnamečių galimai atitinka perkėlimui Europos Sąjungoje taikomus reikalavimus (didžioji dauguma, t. y. 1 430 yra iš Eritrėjos). Konkrečios procedūros palengvinti nelydimų nepilnamečių perkėlimą Europos Sąjungoje trūkumas Italijai netiesiogiai skatina juos savarankiškai judėti toliau į jų norimas vietas, taip didinant riziką susidurti su kontrabandininkais ir tapti prekybos žmonėmis aukomis. Siekiant sukurti konkrečią perkėlimo Europos Sąjungoje procedūrą Italijai, labai svarbu greitai įdiegti bandomąjį nelydimų nepilnamečių perkėlimo mechanizmą. 2.4Komisijos ir ES agentūrų veiksmai

Europos Komisija Komisija ir toliau Italijai ir Graikijai teikė paramą vietoje. Komisija taip pat paskyrė neformalios vaiko teisių ekspertų grupės dvyliktojo susitikimo sesiją nelydimų nepilnamečių perkėlimui Europos Sąjungoje, taip siekdama didinti informuotumą ir dalytis teigiama patirtimi (daugiausia Suomijos), susijusia su šiuo sudėtingu klausimu. Stebėdama, kaip įgyvendinami Tarybos sprendimai dėl perkėlimo Europos Sąjungoje, Komisija reiškė ir toliau reikš susirūpinimą dėl tų valstybių narių, kurios iki šiol neįvykdė įsipareigojimų. Europos prieglobsčio paramos biuras Veiksmai, kuriais siekiama paspartinti perkėlimo Europos Sąjungoje procesą ir padidinti registracijos pajėgumą Graikijoje ir Italijoje. Ekspertai atlieka daugybę funkcijų. Graikijoje šiuo metu 12 ekspertų tiesiogiai padeda vykdyti registraciją bendrai tvarkydami prašymus. 14 kitų ekspertų dalyvauja teikiant informaciją, prižiūrint dvi karštąsias linijas ir teikiant su registracija, perkėlimu ir Dublino procedūra stovyklose ir atliekant preliminarios registracijos numatytus veiksmus susijusią informaciją. Remiantis rekomendacijomis, kaip pagerinti suderinimo procesą, kuris skirtas atrinkti prašytojus į konkrečias valstybes nares, EASO kartu su Graikijos prieglobsčio tarnyba baigia veiksmų planą, kuriuo būtų teikiama pagalba. Dirbti Italijoje EASO šiuo metu skiria 32 valstybių narių ir asocijuotųjų šalių ekspertus iš 74 prašytų skirti: 9 ekspertai dirbs migrantų antplūdžio valdymo centruose, 4 – dviejose mobiliosiose grupėse (kurių bazės yra Romoje ir Katanijoje), 13 – perkėlimo centruose ir 6 – Dublino padalinyje Romoje. EASO taip pat skiria iki 48 kultūrinių tarpininkų (kalbančių arabų, tigrajų ir kurdų kalbomis), kurie padės vykdyti perkėlimą (liepos 11 d. duomenimis, vietoje dirbo 35 kultūriniai tarpininkai). 3Perkėlimas į Europos Sąjungą Remiantis iš dalyvaujančių valstybių gauta informacija, pagal 2015 m. liepos 20 d. perkėlimo į ES programą iki 2016 m. liepos 11 d. į 20 perkėlimą vykdančių valstybių (Austriją, Belgiją, Čekiją, Daniją, Suomiją, Prancūziją, Vokietiją, Islandiją, Airiją, Italiją, Lichtenšteiną, Latviją, Lietuvą, Nyderlandus, Norvegiją, Portugaliją, Ispaniją, Švediją, Šveicariją ir Jungtinę Karalystę) perkelti 8 268 asmenys. Dauguma programoje dalyvaujančių valstybių nurodė dedančios pastangas visų pirma (bet ne išimtinai) į ES perkelti Jordanijoje, Libane ir Turkijoje esančius sirus. Valstybėms narėms baigiant vertinti joms per UNHCR Turkijos perduotas bylas, iš Turkijos į ES ir toliau perkeliama vis daugiau žmonių. Nuo 2016 m. balandžio 4 d. pagal perkėlimui į ES skirtą schemos „1:1“ dalį iš Turkijos į ES perkelti 802 sirai. Be to, programoje aktyviai dalyvauja daugiau valstybių narių. Nuo paskutinės pažangos ataskaitos pateikimo žmonių perkelta ne tik į Suomiją, Vokietiją, Lietuvą, Nyderlandus, Švediją, Italiją, Liuksemburgą ir Portugaliją, bet ir į Latviją ir Ispaniją. Kovo 18 d. ES ir Turkijos pareiškime numatyta pradėti taikyti kartu su Turkija vykdomą savanorišką humanitarinio priėmimo programą, kai iš Turkijos į ES žmonės nebevyks neteisėtai arba tokių žmonių skaičius tvariai ir gerokai sumažės. Standartinė veiklos procedūra kartu su Turkija vykdomai savanoriškai humanitarinio priėmimo programai šiuo metu kuriama Taryboje, kuri glaudžiai bendradarbiauja su Komisija, EASO, UNHCR ir TMO. Vyksta derybos dėl teksto, kuris pateiktas Turkijai birželio 7 d. Sutarus dėl standartinių veiklos procedūrų, turėtų būti įvertinta, ar įvykdyti kriterijai, leidžiantys pradėti įgyvendinti šią programą. Kalbant apie 2016 m. kovo 21 d. Komisijos pateiktą pasiūlymą, kuriuo, siekiant parūpinti daugiau vietų į ES perkelsimiems ar kitaip teisėtai iš Turkijos priimsimiems asmenims, iš dalies keičiamas 2015 m. rugsėjo 22 d. Tarybos sprendimas (ES) 2015/1601 dėl tarptautinės apsaugos prašytojų perkėlimo iš Italijos ir Graikijos, Taryba laukia Parlamento nuomonės, kurios tikimasi 2016 m. rugsėjį, prieš priimant Sprendimą. Svarbu, kad šis pasiūlymas būtų priimtas skubiai, kad valstybės narės galėtų pasinaudoti jame numatytu lankstumu. Šiandien Komisija taip pat priėmė pasiūlymą dėl reglamento, kuriuo bus nustatyta Sąjungos masto perkėlimo į ES sistemą, ir kviečia Europos Parlamentą ir Tarybą suteikti pirmenybę šiam pasiūlymui. 4Tolesni veiksmai